Suveetenduste kohta kinnitatakse järjepanu, et olemas on kaks zhanri - jant ja Tammsaare. Ehk siis, et oleks lõbus või oleks rahvusromantiline ja   Rakvere Teater on sel aastal lausa kahe suvetükiga maha saanud, päris irvitama ei ajanud  kumbki, Tammsaaret seekord ka pole.  Aga kõigest järgemööda. Sedakorda siis Lõvisüdametest. Raamat on ju 100 korda loetud. Või noh, 3-4 korda kindlasti. Süzhee on teada, kõik on selge. See ei päästnud mind pisaraid poetamast kummalgi surmahetkel. Mis ilmsesti viitab, et poisid suutsid selle väha hästi välja mängida.  Poisid olidki tublid. Muidugi tekitavad tublid lapsnäitlejad juba vaikimisi selle hoiaku, et mõtle, kui tubli. Eks see ole igaühe enda hinnata.  Kõige rohkem avaldas mulle muljet  lavakujundus. Kui tahate väga head lava, kutsuge Ugalast Jaak Vaus. Loodus (või siis linnakujundus) oli väga hästi mängu kaasatud, Katla avaldas ka sügavat muljet. Nii sügavat, et väiksemad lapsed pistsid huilgama. Aga lõpuks oli ikka üsna selge, et Katla sai tappa ja lapsed rahunesid üsna kiiresti.           Astrid Lindgreni üsna pikk lugu oli kenasti kahevaatuselisse tükki kokku kroogitud, erilist ilmajäetuse tunnet ei tekkinud. Täiskasvanud vaatajale mängisid kaks Kibuvitsaoru pahalast, kes pillasid väikeseid killukesi ja üritasid ka  purjus inimese liikumiskoomikat teha.  Olmest: telling-tribüünide mugavamaks muutmiseks oli teater kohale toonud ilmatu hulga istumisaluseid, mis ilmselt võiksid päästa ka külmast ja märjast olust istumise all. Kui mina vaatamas käisin, oli ilm imeilus. Välipuhvet, meelelahutus vaheajal, võimalus pargis lonkida.  Ah jaa, loomad ka. Etenduses löövad kaasa kaks hobust, kes paar-kolm korda ennast ka ilmutavad. Noornäitlejad tunduvad hakkama saavat, lapspublik ahhetab. Taustajõududena on tegevad teatri  poolt kohale toodud kolm lammast, kes suhteliselt vabalt sõna võtavad, ning hulk parte, kes kuuluvad pargi püsivarustuse hulka. Tundub, et pardid ennast teatrist eriti häirida ei lase. Mõni toob isegi oma lapsed etendusealale sulistama.  Rakvere Teatri tagune park ehk Rahvaaed näib olevat suurepärane paik suveetenduseks. Seekordne lava oli lausa kahel tiigikaldal, sillal ja osalt ka vee peal. Vaus olla kuuldavasti öelnud, et järgmiseks tuleb siin "Veneetsia kaupmeest lavastada", vesi on ju lahkelt  käes.